**Dodatne mjere fiskalne konsolidacije**

Konferencija za medije

Petak, 9. jun 2017. godine, 12:00

*mr Milutin Simović*

*potpredsjednik Vlade za ekonomsku politiku i finansijski sistem*

Poštovani predstavnici medija,

Vlada je na jučašnjoj sjednici usvojila Predlog fiskalne strategije Crne Gore za period 2017-2020. godine.

Ova Strategija predstavlja **izraz odlučnosti i kapaciteta Vlade** da se na odgovoran način suoči sa izazovima sa kojima se susrećemo u ostvarenju vizije razvoja: ostvarivanju finansijske stabilnosti i održivog i ubrzanog ekonomskog rasta, kao uslova za poboljšanje kvaliteta života naših građana.

Te ciljeve moguće je ostvariti **kombinacijom mjera** ekonomske politike koje se odnose na:

* konsolidaciju javnih finansija,
* rješavanje strukturnih problema u ekonomiji,
* unapređenje konkurentnosti ekonomskog sistema,
* kontinuirano povećanja privrednog rasta kroz unapređenje poslovnog ambijenta,
* unapređenje radnog zakonodavstva,
* reformu sistema obrazovanja,
* unapređenje penzionog i zdravstvenog sistema,
* povećanje efikasnosti državne uprave.

Dosadašnji razvojni model, baziran na domaćoj potrošnji i visokom prilivu stranih direktnih investicija dao je rezultate.

* Prosječna realna stopa rasta: 3,3%
* BDP po stanovniku povećan za 75% od 2006. (2.540 na 6.000€)
* Dostignuti standard kupovne moći od 43% prosjeka EU

Potrebno je nastaviti, ali ubrzano. Potrebno je dograditi postojeći model razvoja:

* Diverzifikovati ekonomiju
* Povećati industrijsku proizvodnju – posebno prerađivačku
* Iskoristiti potencijal za proizvodnju energije i hrane
* Stvoriti uslove za supstituciju uvoza
* Proširiti izvoznu bazu ekonomije

**Cilj donošenja ove Strategije je upravo dostizanje tako postavljenih razvojnih ciljeva u korist napretka svih građana.**

* **Koji su mogući putevi za dostizanje tih razvojnih ciljeva?**

Svakako, to nije posvećenost kratkoročnim političkim ciljevima i kalkulacijama, niti predlaganje neodgovornih i neodrživih populističkih mjera sa ciljem političkog profitiranja. To nije političko dodvoravanje, već pristup koji zahtijeva realnost i odlučnost.

Svakako, to nije ni put neselektivnog prihvatanja partnerskih preporuka i sugestija međunarodnih finansijskih institucija koje, razumljivo, u fokusu dominantno imaju finansijske parametre i učinke, bez dovoljne analize socio-ekonomskih aspekata, i uz niži prioritet potrebe našeg ubrzanog razvoja zbog višedecenijskog zaostajanja.

Zbog toga nijesmo se opredijlili za brojne mjere koje su predlagane:

* povećanje **i više i niže stope PDV-a**,
* dodatno povećanje akciza na naftne proizvode,
* povećanje stopa poreza na dohodak fizičkih lica,
* povećanje stopa poreza na dobit pravnih lica,
* povećanje stope doprinosa za penziono osiguranje,
* oporezivanje penzija,
* uvođenje doprinosa za zdravstveno osiguranje penzionera,
* zamrzavanje penzija i zarada u javnom sektoru,
* smanjenje subvencija...

Vlada se odlučno suočila sa realnim izazovima i napravila izbor mjera koje su prepoznate u uporednim praksama uspješnih ekonomija. Radi podsjećanja: od 2002. godine, čak 26 zemalja članica EU, prošlo kroz proces fiskalnog prilagođavanja usljed prekomjernog deficita ili prekomjernog učešća javnog duga u BDP-u.

Vlada se odlučila za mjere koje će dati najbolje rezultate, mjere koje će obezbijediti: stvaranje budžetskog suficita, uspostavljanje opadajućeg trenda javnog duga, stabilni ekonomski rast, rast konkurentnosti privrede, pretpostavke za realizaciju investicija i nova radna mjesta, usklađivanje penzija, uz istovremenu pravedniju raspodjelu socijalnih fondova odnosno njihov rast za one kojima su najpotrebniji.

Ovaj Predlog fiskalne strategije **predstavlja upravo skup takvih mjera**.

**Plan sanacije - PODSJEĆANJE**

Kao što znate, zajedno sa budžetom za 2017. godinu usvojili smo i **Plan sanacije budžetskog deficita i javnog duga**, čija je implementacija dala rezultate.

Analize rezultata fiskalne konsolidacije jasno pokazuju da je Vlada **odredila dobar pravac i da je realno i racionalno procijenila stanje i definisala mjere koje su preduzete**.

**Izvorni prihodi budžeta** u prvih 5 mjeseci iznosili su **548** miliona eura i ostvareno je povećanje poreskih prihoda za **39,14** miliona eura ili za **7,7%** u odnosu na uporedni period prošle godine.

Istovremeno, izdaci su niži od plana i ukazuju na zaustavljanje rasta tekuće potrošnje i na racionalizaciju trošenja.

Zakon o reprogramu poreskog duga takođe daje dobre rezultate. 6.492 poreska obveznika podnijelo je zahtjev za reprogram sa 171 miliona eura osnovnog poreskog duga. Očekuju se realni prihodi od reprograma u ovoj godini od 27 miliona eura.

**Zaposlenost**

I podaci o **prosječnom broju zaposlenih** u prva četiri mjeseca 2017. godine pokazuju **uzlazni trend**. Prosječan broj zaposlenih iznosio je 179.160 lica, što je 4,1%, odnosno 7.121 zaposlenih više u odnosu na isti period 2016. godine. Rastu broja zaposlenih pored pojačane ekonomske aktivnosti doprinijele su i pojačane mjere na suzbijanju neformalne ekonomije.

Vlada je preduzela aktivnosti i na **smanjenju fiktivne nezaposlenosti**.

Zaustavljen je trend rasta administrativne nezaposlenosti, koja nije bila izraz realnih kretanja na tržištu rada, već neodgovornih i neustavnih zakonskih rješenja.

Krajem aprila ove godine imali smo 53.070 nezaposlenih, što je predstavljalo stopu nezaposlenosti od 22,87%.

Preduzetim mjerama ovaj broj je do danas smanjen na 48.125 lice, ili stopu nezaposlenosti od 20,7%.

**Ukupni značajni rezultati ostvareni realizacijom mjera utvrđenih Planom sanacije svakako predstavljaju ohrabrenje.**

**Predlog fiskalne strategije Crne Gore za period 2017-2020. godine**

U cilju ostvarivanja bržih i značajnijih efekata potrebnih za sveobuhvatnu realizaciju ekonomske politike, Vlada je pripremila **Predlog fiskalne strategije Crne Gore za period 2017-2020. godine.**

Ovom strategijom predlažu se dodatne mjere ekonomske politike, koje se odnose na povećanje prihoda i racionalizaciju/smanjenje rashoda.

**Na prihodnoj strani** dodatne mjere predviđaju:

* Dalje usklađivanje akcizne politike sa standardima EU,
* **Povećanje standardne stope PDV-a na 21%, od 2018. godine**, uz očuvanje niže stope PDV-a.

Tačno je da Vlada Planom sanacije koji je sastavni dio budžeta za 2017. i pored preporuka međunarodnih finansijskih institucija, nije posegla za ovom mjerom, iako bi ona dala najbrže fiskalne rezultate. **Nije i neće se mijenjati u 2017. godini.**

Tačno je i da stopa PDV-a od 21% predstavlja jednu od najnižih u EU.

* Isto tako analize i procjene ukazuju da povećanje stope od 2 procentna poena, **neće imati značajan uticaj na inflatorna kretanja**. Povećanjem stope PDV-a u 2013. godini, sa 17% na 19%, ostvarena je godišnja stopa inflacije od **svega 0,3%,** a 2014. godine **deflacija po stopi od 0,3%.**
* **Strogo smo vodili računa da zadržimo nižu stopu PDV-a od 7% na**: osnovne životne namirnice – brašno, hljeb, mlijeko, ulje, zatim ljekove, medicinska sredstva, hranu za životinje, sredstva za zaštitu i ishranu biljaka, sjeme i sadni materijal, žive životinje, udžbenike i nastavna sredstva, knjige, publikacije, dnevnu i periodičnu štampu itd. Istovremeno ćemo očuvati PDV stopu za usluge smještaja u hotelima od 7% zbog značaja turističke djelatnosti za rast naše ekonomije i zaposlenost.

Učešće prihoda od PDV-a po nižoj stopi čini oko 30% ukupnih prihoda od PDV-a.

* **Takođe, zadržali smo nultu stopu i PDV se i dalje neće obračunavati na:**
* Zdravstvene usluge, usluge iz oblasti socijalne zaštite, obrazovanja, kulture, sportske usluge, javne poštanske usluge, usluge javnog radiodifuznog servisa, vjerske usluge i usluge koje obavljaju nevladine organizacije);
* Usluge osiguranja i reosiguranja;
* Promet nepokretnosti (osim novoizgrađenih);
* Finansijske usluge;
* Usluge davanja u zakup stambenih prostorija duže od 60 dana itd.

**Na strani rashoda**

* **Smanjen je fond bruto zarada** po osnovu smanjenja varijabilnog dijela zarada i redefinisanja politike zapošljavanja.
* **Zarade za javne funkcionere u kategoriji A, B i C dodatno se smanjuju za 6%,** čime se zarade za ove kategorije **ukupno smanjuju za 15%.**
* Redefiniše se i socijalna politika
* **Diskreciona potrošnja se smanjuje**

**Penzije se neće smanjivati**, već će se vršiti njihovo **redovno usklađivanje**. Za svrhu usklađivanja penzija do 2020. godine, izdvojiće se dodatnih 22,3 miliona eura.

Intenziviraće se aktivnosti usmjerene na:

* smanjenje nivoa sive ekonomije;
* smanjenje poreskih potraživanja i
* politiku izdavanja garancija, koje moraju biti dominantno u funkciji razvoja.

Istovremeno, nastaviće se realizacija mjera podsticaja koje su **u funkciji bržeg razvoja nerazvijenih područja.**

Predlog fiskalne strategije rađen je u komunikaciji sa našim partnerima Evropskom komisijom, MMF-om i Svjetskom bankom.

Dakle, želimo punu kredibilnost javnih finansija **i poboljšanje pozicije Crne Gore na finansijskim tržištima, uz očekivano poboljšanje kreditnog rejtinga.**

**Uvjeren sam da ova fiskalna strategija predstavlja značajan korak ka ostvarenju tih i svih ostalih razvojnih ciljeva.**